送陳正德長慈湖
作者：牟巘
朝代：宋

paragraphs: 本齋之孫盛詞華，下視流輩十倍過。
家書雖散尚千卷，其奈儲無儋石何。
二昆研席相與共，勘辨不遣毫髮訛。
一朝束書慈湖去，慈湖之學自象梭。
人之高明騖高遠，不由梯級陡上坡。
而其下者保固陋，終歲無路登嵯峩。
萬形惟實乃無弊，此道自古傳思軻。
慈湖論心論無我，真意初不煩鎸磨。
虛明一語更超絕，不肯與人同其波。
却笑禪宗用心錯，我每讀此毋麾哦。
微言日絕諸老盡，獨抱永感如宿疴。
君家詩友講貫熟，持之以注豈在他。
我耕我穫粒我腹，而彼徒夢笠與蓑。